Keld Albrechtsen (EL), 1998-12-18:
Ministeren har her i de sidste par dage indledt en kampagne, der i virkeligheden går ud på at sprede et totalt røgslør over, hvad den her lovgivning får af konsekvenser.
Det har da også til resultat, at man i dag i Information kan læse overskriften »Forvirring om boligstøtte total«.
Det er altså resultatet af ministerens bestræbelser, at forvirringen nu er total. Og hvorfor er den det?
Ja, det er den blandt andet
, fordi ministeren for to dage siden fremkom med et notat, hvoraf det krystalklart fremgår, at der er 225.000 pensionisthusstande, som bliver ramt af det her forslag, og de bliver i gennemsnit ramt med 2.288 kr. om året, altså næsten en kvart million pensionisthusstande rammes i gennemsnit med mere end 2.000 kr. om året. Det gør vi så offentligheden opmærksom på, hvorefter ministeren til Information i dag siger, at Enhedslisten misbruger ministerens notat, og fastholder, at almindelige folkepensionister ikke vil blive ramt.
Hun siger endda, at ingen almindelige folkepensionister vil blive ramt.
Hun har skærpet sin argumentation til, at nu er der overhovedet ingen almindelige folkepensionister, der vil blive ramt, på trods af at ministeren i et notat har oplyst, at 225.000 pensionisthusstande vil blive ramt i gennemsnit med 2.000 kr. eller mere om året.
Men den besparelse, som ministeren har oplyst os om med de 225.000 pensionisthusstande,
er jo på over en halv milliard kroner om året, og vi ved, at millionærerne kun mister godt og vel 80 mio. kr. Der er altså 400 mio. kr. i ministerens regnestykke, som der ikke kan gøres rede for, hvis påstanden om, at almindelige pensionister ikke skulle blive ramt, skulle opretholdes. Jeg synes, ministeren her er ude i en misinformationskampagne, som jeg simpelt hen i al den tid, jeg har været her i Folketinget, ikke kan finde tilsvarende eksempler på.
Ja, så skal man tilbage til, da daværende forsvarsminister Hans Engell konsekvent misinformerede om opstillingen af kortdistanceatomvåben og lignende ting.
Vi skal op i den kategori af misinformation for at finde noget tilsvarende.
Så er ministeren fremkommet med et svar - jeg kan se, at ministeren morer sig strålende; jeg synes ærlig talt, det er noget sørgeligt - om overgangsordningerne.
Det er mange mennesker hvert år.
Det er alle dem, der flytter og skal have en ny bolig. Det er alle dem, som får ændret husstandens sammensætning og derfor skal have nyberegning.
Det er dem, der får en midlertidig indkomst, fordi de får et vikariat på 3 måneder.
Det er den enlige mor med et vikariat.
Det er mange tusind mennesker hvert år, der ryger ud af deres boligsikring og så skal have en nyberegning.
De går ind på det nye regelsæt uden beskyttelsen af den 500-kroners-regel eller den 1.000-kroners-regel, der gælder.
Anderledes kan svaret ikke læses.
Men også på det punkt - det må jeg erkende - hersker der nu total forvirring.
De organisationer, der er eksperter i det her, og som vi har henvendt os til, kan ikke svare på det spørgsmål, om det her har den virkning, jeg nu siger, eller ej.
Men den gælder altså ikke for alle dem, der skal nyberegnes, og det er tusindvis af mennesker.
Vi vil i øvrigt gerne have at vide, hvor mange tusind det er hvert år, som skal have nyberegning.
Det må ministeren jo vide.
Jeg synes, at konsekvenserne af det her er så omfattende, og at forvirringen skabt af ministeren nu er så total omkring konsekvenserne, at jeg vil foreslå, hr. formand, at sagen afbrydes og sendes tilbage til Boligudvalget til fornyet behandling, således at vi kan komme i dybden med, om det er os, der har ret i fortolkningen af ministerens notat om virkningerne, og således at vi kan komme til bunds i, i hvilket omfang disse bestemmelser, der skulle beskytte folk, 500-kroners- og 1000-kroners-reglen, i realiteten allerede er gennemhullet.